पाएं अपने शहर की ताज़ा ख़बरें और फ्री ई-पेपरडाउनलोड करें
रेलवे लाइन के सिग्नल को डाउन कर बदमाश आधी रात को ट्रेनें रोक कर वारदात को अंजाम दे रहे हैं। दो दिन में आधी रात को 7 ट्रेनें मुस्तफाबाद रेलवे स्टेशन के आसपास रोकी गईं हैं। इनमें कई यात्रियों से लूटपाट की भी सूचना है।
हालांकि रेलवे पुलिस लूटपाट की बात से तो इनकार कर रही है, लेकिन ट्रेनें रोकने के मामले में केस दर्ज किया गया है। जिले की सीमा में सिग्नल डाउन कर ट्रेनें रोकने व वारदात को अंजाम देने की घटना पहली बार सामने आई है।
बताया जा रहा है कि सिग्नल डाउन होने की सूचना रेलवे हेडक्वार्टर में भी समय रहते नहीं पहुंच पाती। ऐसा अनुमान है कि गिरोह में टेक्निकल एक्सपर्ट हैं, जो रेलवे का सिग्नल डाउन करने में चंद मिनट लगाते हैं। रेलवे की कई सुरक्षा एजेंसी इस गिरोह की तलाश में जुटी हैं। गिरोह के सदस्य रात करीब 12 बजे से सुबह 4 बजे के बीच में सिग्नल डाउन कर ट्रेनों को रुकवा रहे हैं।
पहली घटना 25 अप्रैल की है। इस दिन गोल्डन टेंपल, अर्चना एक्सप्रेस व मालगाड़ी सिग्नल न होने की वजह से रुकी। जबकि बेगमपुरा के पास छत्तीसगढ़ एक्सप्रेस चेन पुलिंग की वजह से रुकी। दूसरी घटना 29 अप्रैल रात की है। डाउन में जाने वाली अर्चना एक्सप्रेस व हावड़ा जो कि अप में जा रही थी दोनों ट्रेन सिग्नल न होने की वजह से रुक गईं।
दोनों ही मामलों में रेलवे ने जीआरपी को शिकायत दी। शिकायत के आधार पर पुलिस ने धारा 174 सी व 147 के तहत अज्ञात पर केस दर्ज किया है। मामले को देख रहे सब इंस्पेक्टर चतर सिंह ने बताया कि जांच की जा रही है। जल्द ही मामला स्पष्ट हो जाएगा। उन्होंने कहा कि ट्रेनें रोकी जरूर गईं हैं लेकिन इनमें कोई लूटपाट की शिकायत नहीं है। हालांकि रेलवे यह मान रहा है कि कुछ शरारती लोग सिग्नल से छेड़खानी कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn